钦定古今图书集成/明伦汇编/氏族典/第164卷 > 《廖用贤尚友录》 > 潘连
## 钦定古今图书集成/明伦汇编/氏族典/第164卷 > 《廖用贤尚友录》 > 潘连

按《名山藏本行记》：“连，吴县人，农于胥口。弘治壬子，吴
大水方春，腐麦及菜谷，苗始萌溺湖涨中，众惕号不
知所以救，连率诸农负土筑防，桔槔雷运出其败者，
于水中络竹为大栉，疏而立之，苗以复长。正德庚午，
吴又水连趣，众急从水底掇苗壅之它泊壤，将俟潦
怒，泄而种之。俄而水益洚，加壬子者二尺。连教多汎”
水艇，取坻京之土，循岸址覆之，日劳百人，然不能寻
丈，风浪又去之连。益令众编苇卷土，复投址上，其址
渐隆，稍出水外，即复以白茅苫其两傍，以拒风浪，遂
以成堤。因集少壮，布桔槔十百具，并力排水，大出堤
外，外水浮于内三尺。连日夕乘艇巡视，补缺塞漏，增
土培堤，堤益固则全稔。嘉靖辛壬癸甲，岁并凶，乙酉
乃和。其秋则蝗生，若蝇若蚊，丛于禾端。连俯视之，曰：
“蝗也。”吴田故病溢，不省所谓蝗者，连为小网网之，括
之轻绡，奔告县，请转言之上官。县曰：“我当言审谛之。”
连奔归，持苗入县，破根视之，食者如蛴；螬裂节茎视
之，食者如蠖。告县曰：“向者所见螟尔。”“尔。今也破其
根，食如蛴，螬，则蟊也；裂其节茎，食者如蠖，则贼也。盖
四虫具焉。”县以转白巡按御史，御史绘虫形并椟之，
奏乞减租。天子戚然，下诏吴县得免什之四。